**NÁRODNÁ RADA SLOVENSKEJ REPUBLIKY**

**IV. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: 592/2010

**1499a**

### I n f o r m á c i a

**o prerokovaní návrhu poslancov Národnej rady Slovenskej republiky Martina KURUCA a Juraja LIŠKU na vydanie zákona, ktorým sa mení a dopĺňa zákon č. 36/2005 Z. z. o rodine v znení neskorších predpisov (tlač 1499) v druhom čítaní vo výboroch Národnej rady Slovenskej republiky**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

I.

Národná rada Slovenskej republiky uznesením z 9. marca 2010 č. 2033 pridelila návrh poslancov Národnej rady Slovenskej republiky Martina KURUCA a Juraja LIŠKU na vydanie zákona, ktorým sa mení a dopĺňa **zákon č. 36/2005 Z. z. o rodine** v znení neskorších predpisov (tlač 1487)na  prerokovanie týmto výborom:

**Ústavnoprávnemu výboru** Národnej rady Slovenskej republiky,

**Výboru** Národnej rady Slovenskej republiky **pre sociálne veci a bývanie.**

**Za gestorský výbor** určila **Ústavnoprávny výbor** Národnej rady Slovenskej republiky.

Ako **spoločný spravodajca** predkladám nasledovnú informáciu.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému návrhu zákona (§ 75 ods. 2 zákona Národnej rady Slovenskej republiky č.  350/1996 Z. z. o rokovacom poriadku Národnej rady Slovenskej republiky v znení neskorších predpisov).

III.

Návrh poslancov Národnej rady Slovenskej republiky Martina KURUCA a Juraja LIŠKU na vydanie zákona, ktorým sa mení a dopĺňa **zákon č. 36/2005 Z. z. o rodine** v znení neskorších predpisov (tlač 1499) odporučili Národnej rade Slovenskej republiky **schváliť:**

* **Ústavnoprávny výbor** Národnej rady Slovenskej republiky uznesením č. 861 z 22. apríla 2010 a

**- Výbor** Národnej rady Slovenskej republiky **pre sociálne veci a bývanie** uznesením č. 336 z 26. apríla 2010.

**IV.**

**Z uznesení** výborovNárodnej rady Slovenskej republiky pod bodom III tejto správy vyplývajú tieto **pozmeňujúce a doplňujúce návrhy:**

**K čl. I**

1. V 1. bode v § 24 ods. 2 v prvej vete sa slovo „starostlivosť“ nahrádza slovami „osobnú starostlivosť“.

Legislatívno-technická pripomienka opravujúca nesprávny pojem.

**Ústavnoprávny výbor NR SR**

**Výbor NR SR pre sociálne veci a bývanie**

2. V 1. bode v § 24 ods. 2 sa slová „striedavej starostlivosti“ vo všetkých tvaroch nahrádzajú slovami „striedavej osobnej starostlivosti“ v príslušnom tvare.“.

Základnou požiadavkou striedavej starostlivosti oboch rodičov o dieťa je, aby sa oň starali osobne. Táto požiadavky by preto mala byť vyjadrená aj v príslušnom právnom pojme.

**Ústavnoprávny výbor NR SR**

**Výbor NR SR pre sociálne veci a bývanie**

3. V 1. bode v § 24 ods. 2 v poslednej vete sa slová „takáto starostlivosť“ nahrádzajú slovami „striedavá osobná starostlivosť“.

Legislatívno-technická pripomienka nadväzujúca na navrhovanú úpravu § 24 ods. 2.

**Ústavnoprávny výbor NR SR**

**Výbor NR SR pre sociálne veci a bývanie**

4. V 1. bode v § 24 ods. 2 v poslednej vete sa za slovo „dieťaťa“ vkladá čiarka.

Legislatívno-technická pripomienka upresňujúca normatívny text návrhu zákona.

**Ústavnoprávny výbor NR SR**

**Výbor NR SR pre sociálne veci a bývanie**

5. V 2. bode úvodná veta znie: „V § 24 odsek 4 znie:“ a označenie odseku „(3)“ sa nahrádza označením „(4)“.

Legislatívno-technická pripomienka, ktorá ponecháva v platnosti odsek 2 platného znenia § 24 zákona o rodine, ktorý je potrebný pre zachovanie možnosti schvaľovať dohody rodičov súdom.

6. V 3. bode úvodná veta znie: „V § 24 odsek 5 znie:“ a označenie odseku „(4)“ sa nahrádza označením „(5)“.

Legislatívno-technická pripomienka, ktorá ponecháva v platnosti odsek 2 platného znenia § 24 zákona o rodine, ktorý je potrebný pre zachovanie možnosti schvaľovať dohody rodičov súdom.

**Ústavnoprávny výbor NR SR**

**Výbor NR SR pre sociálne veci a bývanie**

V.

Gestorský výbor bol zvolaný na 26. apríla 2010. O návrhu spoločnej správy **nerokoval,** nakoľko podľa § 52 ods. 2 rokovacieho poriadku **nebol uznášaniaschopný,** a preto spravodajca predkladá túto informáciu a navrhne ďalší postup.

Mojmír Mamojka

predseda Ústavnoprávneho výboru

Národnej rady Slovenskej republiky

Bratislava 26. apríla 2010